L’influencer Cabra Fotuda actuarà a Burjassot davant més de 500 estudiants de Secundària per a promocionar l’ús del valencià en Internet i les xarxes socials
2025-07-24

La Regidoria de Promoció del Valencià, que dirigeix Manuela Carrero, a través d’Aviva Burjassot, l’Agència de Promoció del Valencià, ha programat un cicle de xarrades en clau d’humor amb l’influencer i creador de contingut Fran Tudela, més conegut pel seu nom artístic, Cabra Fotuda, que tindrà lloc entre el 3 i el 12 de maig, amb motiu del Dia Mundial de les Telecomunicacions i de la Societat de la Informació, que se celebra el mes de maig.

L’objectiu d’aquestes xarrades, que seran seguides per l’alumnat dels IES Vicent Andrés Estellés, Federica Montseny i Comarcal i els col·legis Joan XXIII i La Fontaine, és fer veure a la població adolescent del municipi que el valencià té cabuda també en internet, una realitat contínuament present en les seues vides i que es pot arribar lluny, també fent ús del valencià. De fet, Fran Tudela o Cabra Fotuda és tot un exemple que és possible triomfar en internet com a creador de contingut en valencià. El jove comunicador compta actualment amb més de 188.000 seguidors en TikTok, procedents de desenes de països, que s’han interessat per la nostra llengua, arran dels seus vídeos.

El 3 de maig, en el Centre Cultural Tívoli i en dues sessions, a les 10 h i les 12 h, Cabra Fotuda actuarà davant més de 400 alumnes, d’ESO i Batxillerat, procedents dels IES Comarcal i Federica Montseny i del col·legi La Fontaine. En el col·legi Joan XXIII, Cabra Fotuda estarà el 6 de maig, també en dues sessions, amb l’alumnat de 4t d’ESO i els dos nivells de Batxillerat, mentre que el 12 de maig, el instagramer, tiktoker i youtuber valencià visitarà l’IES Vicent Andrés Estellés per a oferir la seua xarrada als alumnes i alumnes d’ESO i Batxillerat.

A més de ser un mestre de l’humor, Fran Tudela compta també amb amplis coneixements i sensibilitat quant a la situació sociolingüística actual del valencià en internet, fet que es veu reflectit en la crida que fa repetidament sobre la població adolescent per a valorar la llengua autonòmica i secundar-la seguint a creadors de contingut en valencià del mateix que els joves també segueixen altres comptes en llengües com l’anglés o el castellà o, fins i tot, animant-se a crear el seu contingut propi en xarxes en valencià, trencant així amb els prejudicis que poden existir al voltant de l’abast que té el valencià com a llengua d’internet.